五哀詩 故尚書兵部侍郎琅琊王公
作者：王禹偁
朝代：宋

paragraphs: 琅琊名父子，少孤起徒步。
贄謁桑魏公，藻鑑非易與。
撫頂久歎惜，王楊許爲伍。
諸侯取爲官，佐幕大名府。
主帥杜重威，功大心跋扈。
天驥被縶維，神龜罹網罟。
六師薄孤壘，三面開生路。
主人既釋放，賓筵因詿誤。
逼脅本非辜，貶謫尋不赴。
折腰紆墨綬，搨翼久未舉。
梁竦耻州縣，長卿有辭賦。
裏行旌邑政，柱史登朝序。
抨彈志不樂，潤色才有素。
錦窠應列宿，星垣吟藥樹。
丹青生帝典，金玉鏗王度。
東觀秉直筆，南宮司貢部。
時英萃門下，藹藹騰嘉譽。
鵬掀六月風，豹蔚七日霧。
多才同列忌，嫉惡姦人怒。
排斥屢專城，織羅仍典午。
名宦頗流離，衣食常貧窶。
文明起代邸，振拔非不遇。
紫微雖正拜，白髮已遲暮。
史魚直有遺，棖也剛不吐。
非才占清列，志欲投兕虎。
英俊在草萊，力能生翅羽。
毀譽兩無私，華衮間蕭斧。
掌選循故實，尹京恥鉤距。
名位僅三事，疾瘵嬰二豎。
告滿拜貳卿，君恩慰沉痼。
終見哲人萎，蕭蕭空壠墓。
鯉庭有令嗣，鳳閣登仙署。
兩制列門生，九原應自許。
蒼蒼猶足信，吾道似有訴。
餘慶在子孫，明明深可據。